**Eagles of Death Metal** é unha banda estadounidense de garage rock procedente de Palm Desert (California), formada en 1998 por Jesse Hughes e Josh Homme. A pesar de que Hughes é o líder da banda, Homme é o compoñente máis coñecido dos dous por ser o líder de Queens of the Stone Age e membro da desaparecida banda Kyuss. Son os dous únicos membros permanentes do grupo, aínda que Homme raramente toca en directo debido aos compromisos cos seus outros proxectos.

Traxectoria
-----------

Eagles of Death Metal formouse en Palm Desert en 1998 e a súa primeira aparición foi en *The Desert Sessions Volumes 3 & 4* de Josh Homme, editadas ese ano. Durante os seguintes anos Homme non puido traballar moito na banda debido ao éxito do seu outro grupo, Queens of the Stone Age. Porén, a banda finalmente editou un álbum o 23 de marzo de 2004: *Peace, Love, Death Metal*.

O álbum de debut tivo un relativo éxito, aparecendo algunhas das súas cancións en varios anuncios de televisión nos Estados Unidos e en tráilers de películas. A primeira canción do álbum, "I Only Want You", apareceu tamén no xogo de PlayStation 2 *Gran Turismo 4*.

A banda editou o 11 de abril de 2006 o seu segundo álbum. Durante a primeira metade dese ano estiveron xirando como apoio de The Strokes e como cabezas de cartel da súa propia xira coa banda The Giraffes como abreconcertos, ao que seguiron máis datas como abreconcertos para Peaches. Dende entón, tocaron con Joan Jett e saíron de xira con Guns N' Roses. No seu primeiro concerto con Guns N' Roses, en Cleveland, Ohio o 24 de novembro de 2006, a banda non foi ben recibida pola multitude. Cando Axl Rose saíu ao escenario, preguntoulle á multitude se desfrutaran con "The Pigeons of Shit Metal", e dixo que este sería o último concerto que farían con Guns N' Roses.

O 13 de novembro de 2015 tivo lugar un masacre reivindicada por Estado Islámico mentres estaban a dar un concerto diante dunhas 1 500 persoas no teatro Bataclan de París.

A produtora pontevedresa Producciones Mutantes fixo un *fanmade* da canción *God of Thunder* (un videoclip de homenaxe), e Jesse Hughes chamounos para acordar facer un traballo xuntos, que se veu atrasado pola pandemia de Covid-19 até o 2023. En xullo de 2023 anunciouse que a estrea mundial do videoclip sería no Teatro Principal pontevedrés.

Discografía
-----------

### Álbums

| Álbum | Ano | Selo |
| --- | --- | --- |
| *Peace, Love, Death Metal* | 2004 | AntAcidAudio |
| *Death by Sexy* | 2006 | Downtown Recordings |
| *Heart On* | 2008 | Downtown Recordings |
| *Zipper Down* | 2015 | Downtown Recordings |

Notas
-----

1. ↑  Pereiro, Carlos (2023-07-18). "A banda Eagles of Death Metal estreará o seu novo videoclip no Teatro Principal de Pontevedra". *Concello de Pontevedra*. Consultado o 2023-07-18.

Véxase tamén
------------

### Ligazóns externas

* Páxina oficial da banda
* Eagles of Death Metal en MySpace

|  |  |
| --- | --- |
| Control de autoridades | 
* Wd: Q1276886
* WorldCat
* VIAF: 123566047
* AllMusic: mn0000165652
* BNF: 15106664c
* Discogs: 246823
* Genius: Eagles-of-death-metal
* GND: 10339643-3
* IMDb: nm2251840
* ISNI: 0000000121056941
* LCCN: no2005113289
* MusicBrainz: ID
* NKC: xx0053448
* RocksBackpages: eagles-of-death-metal
* Songkick: 527957

 |